ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 43/2546เรื่อง การให้ความเห็นชอบอัตราส่วนการลงทุนของกองทุนรวมคุ้มครองเงินต้น อาศัยอํานาจตามความในมาตรา 118(1) และมาตรา 123 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และข้อ 23(1) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541 ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์ ที่ กน. 14/2542 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม (ฉบับที่ 2) ลงวันที่ 21 มิถุนายน พ.ศ. 2542 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้ "กองทุนรวม" หมายความว่า กองทุนรวมที่ประสงค์จะไม่ดํารงอัตราส่วน (specific fund) ซึ่งมีวัตถุประสงค์ในการนําเงินที่ได้จากการจําหน่ายหน่วยลงทุนไปลงทุนในหรือมีไว้ซึ่งหลักทรัพย์หรือ ทรัพย์สินอื่นหรือหาดอกผลโดยวิธีอื่น และมีนโยบายคุ้มครองเงินลงทุนเริ่มแรกของผู้ถือหน่วยลงทุนซึ่งซื้อหน่วยลงทุนจากการเสนอขายหน่วยลงทุนของบริษัทจัดการตามที่กําหนดในโครงการ "ตราสารหลัก" หมายความว่า ตราสารแห่งหนี้ที่ได้รับการจัดอันดับความน่าเชื่อถือในสี่อันดับแรก (category) ตลอดระยะเวลาที่กองทุนรวมลงทุนในหรือมีไว้ซึ่งตราสารแห่งหนี้ดังกล่าว จากสถาบันจัดอันดับความน่าเชื่อถือที่ได้รับการยอมรับจากสํานักงาน "ประกาศ ที่ สน. 11/2542" หมายความว่า ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 11/2542 เรื่อง การกําหนดอัตราส่วนการลงทุนของกองทุนรวม ลงวันที่ 29 เมษายน พ.ศ. 2542 "ประกาศ ที่ สน. 40/2545" หมายความว่า ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 40/2545 เรื่อง แบบหนังสือชี้ชวนการเสนอขายหน่วยลงทุนของกองทุนรวม ลงวันที่ 28 ตุลาคม พ.ศ. 2545 ข้อ ๒ ให้บริษัทจัดการลงทุนในหรือมีไว้ซึ่งหลักทรัพย์หรือทรัพย์สินอื่นหรือหาดอกผลโดยวิธีอื่น เพื่อเป็นทรัพย์สินของกองทุนรวมที่จัดตั้งขึ้นตามหลักเกณฑ์ในข้อ 3 ตามอัตราส่วนดังต่อไปนี้ (1) ลงทุนในหรือมีไว้ซึ่งหลักทรัพย์หรือทรัพย์สินอื่นหรือหาดอกผลโดยวิธีอื่น เพื่อเป็นทรัพย์สินของกองทุนรวม ตามอัตราส่วนที่กําหนดไว้ในประกาศ ที่ สน. 11/2542 แต่มิให้นําความในข้อ 12 มาใช้บังคับ (2) ลงทุนในหรือมีไว้ซึ่งตราสารหลักที่บุคคลใดเป็นผู้ออก ผู้รับรอง ผู้รับอาวัล ผู้สลักหลังหรือผู้ค้ําประกัน เพื่อเป็นทรัพย์สินของกองทุนรวมในขณะใดขณะหนึ่ง มีมูลค่ารวมกันทั้งสิ้นไม่เกินร้อยละสามสิบห้าของมูลค่าทรัพย์สินสุทธิของกองทุนรวม ทั้งนี้ ให้นับรวมการลงทุนในหรือมีไว้ตาม (1) ที่บุคคลนั้นเป็นผู้ออก ผู้รับรอง ผู้รับอาวัล ผู้สลักหลัง หรือผู้ค้ําประกัน ในอัตราส่วนการลงทุนดังกล่าวด้วย (3) ลงทุนในหรือมีไว้ซึ่งตั๋วเงินคลัง พันธบัตรรัฐบาล พันธบัตรธนาคารแห่งประเทศไทย พันธบัตรหรือตราสารแห่งหนี้ที่กองทุนเพื่อการฟื้นฟูและพัฒนาระบบสถาบันการเงินเป็นผู้ออก ผู้รับรอง ผู้รับอาวัล หรือผู้ค้ําประกัน พันธบัตรหรือตราสารแห่งหนี้ที่กระทรวงการคลังเป็นผู้ออก ผู้รับอาวัล หรือผู้ค้ําประกัน และตราสารหลัก เพื่อเป็นทรัพย์สินของกองทุนรวม มีมูลค่ารวมกันทั้งสิ้นไม่น้อยกว่าร้อยละแปดสิบของมูลค่าทรัพย์สินสุทธิของกองทุนรวมข้อ ๓ บริษัทจัดการอาจจัดตั้งกองทุนรวมตามหลักเกณฑ์ดังต่อไปนี้ (1) ต้องเป็นกองทุนรวมที่มีนโยบายคุ้มครองเงินลงทุนเริ่มแรกเป็นจํานวนไม่ต่ํากว่าร้อยละแปดสิบของเงินลงทุนเริ่มแรก (2) ต้องแสดงรายละเอียดเกี่ยวกับการคุ้มครองเงินลงทุนเริ่มแรกอย่างชัดเจนไว้ในโครงการจัดการกองทุนรวม ซึ่งอย่างน้อยต้องมีข้อมูลเกี่ยวกับเงื่อนไขการคุ้มครอง จํานวนเงินที่คุ้มครอง และระยะเวลาการคุ้มครองข้อ ๔ ในการเสนอขายหน่วยลงทุนของกองทุนรวม บริษัทจัดการต้องแสดงรายละเอียดเกี่ยวกับการคุ้มครองเงินลงทุนเริ่มแรกอย่างชัดเจน ซึ่งอย่างน้อยต้องมีข้อมูลเกี่ยวกับเงื่อนไขการคุ้มครอง จํานวนเงินที่คุ้มครอง และระยะเวลาการคุ้มครอง โดยเพิ่มเติมจากรายการลักษณะที่สําคัญของกองทุนรวมในหนังสือชี้ชวนส่วนสรุปข้อมูลสําคัญตามประกาศ ที่ สน. 40/2545 ข้อ ๕ ประกาศนี้ให้ใช้บังคับตั้งแต่วันที่ 1 มกราคม พ.ศ. 2547 เป็นต้นไปผู้มีอํานาจลงนาม - ประกาศ ณ วันที่ 25 ธันวาคม พ.ศ. 2546 (นายประสาร ไตรรัตน์วรกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์